Robotvideod paljundavad Youtube’is Eesti-vastast propagandat – Propastop
29.04.2019
Propastop on leidnud Youtube keskkonnast kümneid videoid, mis püüavad Eestit negatiivses valguses näidata ja Kremli propagandistide jutupunkte levitada. Sellised videod on saanud sadu tuhandeid vaatamisi.
Et näitlikustada selliste propagandavideote olemust, toome esile ühe konkreetse video loomise ja levitamise tagamaid.
Näidiseks valitud video põhineb eelmise aasta juulikuu sündmusel, kui lennuk, mille pardal võis olla Venemaa president Vladimir Putin, rikkus Vaindloo saare juures Eesti õhupiiri. Propagandavideos püütakse edastada vildakat käsitlust, nagu oleks Eesti-poolsed teated õhupiiri rikkumisest russofoobsed väljamõeldised, mis on tehtud üksnes selleks, et oma Lääne liitlastelt raha välja pumbata.
Artikli tekstist on tehtud venekeelse tekstisüntesaatori abil helifail. “Robotdiktorid” võimaldavad genereerida helifaile kiiresti, ilma reaalseid inimesi kaasamata. Tekstisüntesaatorid on veebis vabalt tasuta saadaval, näiteks siin.
Roboti poolt loodud helile on katteplaanideks otsitud fotod internetist: pildid Eesti lipust, Vaindloost, Putini lennukist. Valitud on pildid, mida Google otsing esimesena kuvab.
Nagu näha, on video loodud ülimalt lihtsate vahenditega. Robotiseeritud propagandavideote valmistamine ei nõua suurt meeskonda, tõenäoliselt saab nende tegemisega hakkama üks inimene oma arvutis paari tunniga.
Video on algselt avaldatud Youtube kanalil nimega News 7. Nime ja päisepildi järgi jääb mulje, et tegemist on tõsiseltvõetava telekanaliga, Lääne usaldusväärse meediamajaga.
Tegelikult sellise nimega telekanalit olemas pole ja News 7 lihtsalt imiteerib päris telekanalit. Youtube konto ei seostu ühegi inimesega, teada on ainult seda, et kanal on loodud Venemaal 2016. aastal. Kanalil puuduvad kontaktid, viited ühelegi organisatsioonile, samuti sotsiaalmeediakontod.
Samas loob anonüümne mimikrikanal iga päev umbes viis propagandavideot. Osad neist puudutavad Eestit ja Balti riike, teised jälle Ukrainat või Euroopat. Kõik need kannavad Kremli propaganda sõnumeid, kokku on News 7 loonud üle 1800 sellise video.
News 7 kogub oma tegevuse toetuseks annetusi, ent pole näha, mis organisatsioonile raha läheb. Kanalit peetakse üleval ka reklaamiga, nii teeniti aprillis propagandavideote vaatajatele reklaami näitamise eest ligi 5000 USA dollarit.
Hoolimata video lihtsakoelisest ülesehitusest on see saanud üpris suure leviku. Youtubes on seda vaadatud üle 780 000 korra, seda on jagatud rohkem kui viiekümnes Venemaa blogis, videojagamissaidil, Venemaaga seotud kontol sotsiaalmeedias. Tundub, et osa võrgustikust on nimme loodud selliste propagandavideote levitamiseks venekeelses inforuumis.
Kõnealune video pole erand: laialdast jagamist leiavad kõik News 7 propaganda videod. Kokku on see Youtube kanal läbi oma ajaloo saanud 123 miljonit vaatamist.
Sealjuures on News 7 ainult üks Youtube kanaleid, mis propagandavideote loomise ja levitamisega tegeleb. Propastop on leidnud neid kümmekond, ent tõenäoliselt on neid rohkemgi. Mitmed on seotud kindlate inimeste või organisatsioonidega, osa on aga sama impersonaalsed kui News 7. Kõik nad annavad oma panuse, et venekeelses meediaruumis näeb väga palju liikuva pildiga emotsionaalseid propagandasõnumeid.
Selliste videote levitamise piiramiseks on kaks lihtsat teed.
Esimene on loobuda Eesti ettevõtetel nendes kanalites reklaami ostmisest. Teine võimalus on tugineda tõigale, et videotes kasutatud fotosid kasutatakse tõenäoliselt piltide autoritelt luba küsimata. Kui autoriõiguste rikkumisest Youtube’ile teada anda, saab see keskkond video näitamise lõpetada ning piirata ka kanali enda tegevust.
Pildil: kuvatõmmised loos viidatud materjalidest.